### NN 13/2026 (6.2.2026.), Zakon o izmjenama i dopunama Zakona o civilnim stradalnicima iz Domovinskog rata

HRVATSKI SABOR

115

Na temelju članka 89. Ustava Republike Hrvatske, donosim

ODLUKU

O PROGLAŠENJU ZAKONA O IZMJENAMA I DOPUNAMA ZAKONA O CIVILNIM STRADALNICIMA IZ DOMOVINSKOG RATA

Proglašavam Zakon o izmjenama i dopunama Zakona o civilnim stradalnicima iz Domovinskog rata, koji je Hrvatski sabor donio na sjednici 29. siječnja 2026.

Klasa: 011-02/26-02/04
 Urbroj: 71-10-01/1-26-2
 Zagreb, 2. veljače 2026.

Predsjednik
 Republike Hrvatske
 Zoran Milanović, v. r.

ZAKON

O IZMJENAMA I DOPUNAMA ZAKONA
 O CIVILNIM STRADALNICIMA
 IZ DOMOVINSKOG RATA

Članak 1.

U Zakonu o civilnim stradalnicima iz Domovinskog rata (»Narodne novine«, br. 84/21.) u članku 3. stavku 1. točki c) na kraju podtočke 14. briše se veznik: »i«.

Podtočka 15. mijenja se i glasi:

»15. osiguravanje grobnog mjesta i troškova ukopa«.

Iza podtočke 15. dodaju se podtočke 16. do 19. koje glase:

»16. status osiguranika u obveznom zdravstvenom osiguranju

17. pravo na oslobađanje od sudjelovanja u troškovima zdravstvene zaštite iz obveznoga zdravstvenog osiguranja

18. pravo na medicinsku rehabilitaciju i

19. pravo na ortopedska pomagala.«.

Članak 2.

U članku 9. stavku 2. riječi. »60 %« zamjenjuju se riječima »20 %«.

Stavak 3. briše se.

Dosadašnji stavak 4. postaje stavak 3.

Članak 3.

U članku 13. stavak 2. mijenja se i glasi:

»(2) Mjesečni iznos osobne invalidnine invalida I. skupine određuje se u iznosu od 115 % od osnovice koju odlukom određuje Vlada Republike Hrvatske.«.

Stavak 3. mijenja se i glasi:

»(3) Mjesečni iznos osobne invalidnine invalida od II. do X. skupine određuje se u postotku od osobne invalidnine invalida I. skupine, i to:

|  |  |  |
| --- | --- | --- |
| Skupina | Postotak |  |
| II. | 73 |  |
| III. | 55 |  |
| IV. | 41 |  |
| V. | 29 |  |
| VI. | 19 |  |
| VII. | 13 |  |
| VIII. | 7 |  |
| IX. | 5 |  |
| X. | 4 | .«. |

Članak 4.

U članku 15. stavak 1. mijenja se i glasi:

»(1) Osnovica za određivanje dodatka za njegu i pomoć druge osobe je mjesečni iznos osobne invalidnine invalida I. skupine.«.

Članak 5.

U članku 17. stavak 1. mijenja se i glasi:

»(1) Osnovica za određivanje ortopedskog dodatka je mjesečni iznos osobne invalidnine invalida I. skupine.«.

U stavku 3. riječi: »25%« zamjenjuju se riječima: »50 %«.

Članak 6.

U članku 18. stavku 2. riječi: »od 50% osnovice iz članka 13. stavka 2. ovoga Zakona« zamjenjuju se riječima: »50 % od mjesečnog iznosa osobne invalidnine invalida I. skupine«.

Članak 7.

Članak 25. mijenja se i glasi:

»(1) Osnovica za određivanje visine obiteljske invalidnine je mjesečni iznos osobne invalidnine invalida I. skupine.

(2) Obiteljska invalidnina za jednog člana obitelji iz članaka 22. i 24. ovoga Zakona iznosi 50 % mjesečno od osnovice iz stavka 1. ovoga članka.

(3) Ako pravo na obiteljsku invalidninu ostvaruje više članova obitelji, za svakog sukorisnika iznos obiteljske invalidnine iz stavka 2. ovoga članka povećava se za 50 %.

(4) Iznimno od stavaka 2. i 3. ovoga članka, roditelji civilne osobe poginule ili umrle u Domovinskom ratu koji nisu u radnom odnosu imaju pravo na obiteljsku invalidninu, i to:

a) jedan roditelj u iznosu od 70 % od osnovice mjesečno ili

b) oba roditelja u iznosu od 100 % od osnovice mjesečno.«.

Članak 8.

U članku 36. stavku 2. točki 3. riječi: »odnosno zbog nezaposlenosti« zamjenjuju se riječima: »ili novčane naknade na temelju osiguranja za slučaj nezaposlenosti«.

Točka 6. mijenja se i glasi:

»6. one i članovi njihova kućanstva u prethodnoj kalendarskoj godini ne ostvaruju prihode više od iznosa potrebnog za podmirenje osnovnih životnih potreba«.

Članak 9.

Članak 37. mijenja se i glasi:

»(1) Novčana naknada iznosi 30 % od osnovice koju odlukom određuje Vlada Republike Hrvatske.

(2) Iznos novčane naknade određen sukladno stavku 1. ovoga članka umanjuje se ovisno o ostvarenim prihodima, sukladno pravilniku iz članka 39. ovoga Zakona.«.

Članak 10.

U članku 40. stavku 2. točki 4. iza riječi: »uže« dodaju se riječi: »i šire«.

Članak 11.

U članku 41. točki 3. iza riječi: »potreba« dodaje se veznik: »i«.

Na kraju točke 4. briše se veznik: »i« i stavlja točka.

Točka 5. briše se.

Članak 12.

Iza članka 41. dodaje se odjeljak B1 s nazivom i članci 41.a, 41.b i 41.c koji glase:

»ODJELJAK B1
 PRAVO NA JEDNOKRATNU NOVČANU POMOĆ NAKON EKSHUMACIJE I IDENTIFIKACIJE ILI PROGLAŠENJA NESTALE CIVILNE OSOBE IZ DOMOVINSKOG RATA UMRLOM

Članak 41.a

(1) Članovi uže i šire obitelji civilnih osoba nestalih ili poginulih u Domovinskom ratu imaju pravo na jednokratnu novčanu pomoć u iznosu od 17,85 proračunskih osnovica nakon:

a) ekshumacije i identifikacije civilne osobe nestale ili poginule u Domovinskom ratu ili

b) proglašenja umrlom civilne osobe nestale u Domovinskom ratu u izvanparničnom postupku.

(2) Pravo na jednokratnu novčanu pomoć može se ostvariti samo po jednoj osnovi iz stavka 1. ovoga članka.

Članak 41.b

(1) Korisnici iz članka 41.a ovoga Zakona pravo na jednokratnu novčanu pomoć ostvaruju prema sljedećem redoslijedu prvenstva:

a) bračni ili izvanbračni drug, ako im je priznat status člana obitelji civilne osobe poginule ili nestale u Domovinskom ratu u trenutku podnošenja zahtjeva

b) djeca, ako im je priznat status člana obitelji civilne osobe poginule ili nestale u Domovinskom ratu u trenutku podnošenja zahtjeva i ako osoba iza koje se izvodi pravo nema bračnog ili izvan­bračnog druga

c) roditelji, ako im je priznat status člana obitelji civilne osobe poginule ili nestale u Domovinskom ratu u trenutku podnošenja zahtjeva i ako osoba iza koje se izvodi pravo nema bračnog ili izvan­bračnog druga ili djece.

(2) Iznimno od stavka 1. točke c) ovoga članka, roditelji ostvaruju pravo na jednokratnu novčanu pomoć ako osoba iza koje izvode pravo ima samo bračnog ili izvanbračnog druga i ako ih je osoba iza koje izvode pravo uzdržavala najmanje pet godina prije nestanka.

Članak 41.c

(1) Ako više članova obitelji iz članka 41.a ovoga Zakona ostvari pravo na jednokratnu novčanu pomoć, ukupan iznos koji im pripada dijeli se na jednake dijelove.

(2) Iznimno od stavka 1. ovoga članka, ako jednokratnu novčanu pomoć ostvare bračni ili izvanbračni drug i roditelji, od ukupnog iznosa koji im pripada polovica iznosa pripada bračnom ili izvanbračnom drugu, a druga polovica iznosa pripada roditeljima, u jednakim dijelovima.«.

Članak 13.

U članku 42. iza riječi: »pomoć« dodaju se riječi: »iz članaka 40. i 41.a ovoga Zakona«.

Članak 14.

U članku 43. stavku 1. točka c) mijenja se i glasi:

»c) ne koristi dodatak za njegu i pomoć druge osobe po ovom Zakonu ili inkluzivni dodatak prema propisu kojim se uređuje inkluzivni dodatak.«.

Članak 15.

U članku 44. stavku 1. iza riječi: »školama« dodaju se riječi: »te za potrebe studiranja u redovitom ili izvanrednom statusu«.

U stavku 2. riječi: »60 % proračunske osnovice« zamjenjuju se riječima: »iznos određen pravilnikom iz stavka 3. ovoga članka«.

Članak 16.

U članku 45. stavku 1. riječi: »redovitog studiranja« zamjenjuju se riječima: »studiranja u redovitom statusu«, a riječi: »60% proračunske osnovice« zamjenjuju se riječima: »iznos određen pravilnikom iz stavka 2. ovoga članka«.

Članak 17.

Članak 57. mijenja se i glasi:

»(1) Ministarstvo snosi troškove prijevoza i ukopa, uključujući i grobno mjesto, posmrtnih ostataka ekshumiranih i identificiranih civilnih osoba nestalih u Domovinskom ratu.

(2) Ministarstvo snosi troškove prijevoza i ukopa, uključujući i dio troška grobnog mjesta, posmrtnih ostataka umrloga civilnog invalida iz Domovinskog rata.

(3) Ministarstvo snosi troškove prijevoza i ukopa iz stavaka 1. i 2. ovoga članka na području Republike Hrvatske.

(4) Jedinice lokalne samouprave i drugi vlasnici groblja dužni su dati na korištenje grobna mjesta uz podmirenje polovice predviđenog iznosa o svom trošku za umrle civilne invalide iz Domovinskog rata ako oni ili članovi njihove uže i šire obitelji nemaju na korištenju grobno mjesto i ako ga nisu ustupili na korištenje trećoj osobi nakon stupanja na snagu ovoga Zakona.

(5) Pravo iz stavka 4. ovoga članka ne obuhvaća i oslobođenje od plaćanja godišnje grobne naknade, osim ako to oslobođenje nije predviđeno drugim propisom.

(6) Ukop posmrtnih ostataka ekshumiranih i identificiranih civilnih osoba nestalih u Domovinskom ratu i umrlih civilnih invalida iz Domovinskog rata koje nema tko ukopati po službenoj dužnosti će organizirati prvostupanjsko tijelo iz članka 71. stavaka 1. i 2. ovoga Zakona.

(7) U slučaju iz stavka 6. ovoga članka, Ministarstvo će za ukop civilnog invalida iz Domovinskog rata koji je imao prihod odnosno imovinu zatražiti povrat troškova od nasljednika.

(8) Pravo iz ovoga članka ostvaruje se sukladno pravilniku koji donosi ministar.«.

Članak 18.

Iza članka 59. dodaju se odjeljci R i S s nazivima i članci 59.a do 59.f koji glase:

»ODJELJAK R
 STATUS U OBVEZNOM ZDRAVSTVENOM OSIGURANJU

Članak 59.a

(1) Status osiguranika u obveznom zdravstvenom osiguranju, ako isti ne mogu ostvariti prema drugoj osnovi osiguranja utvrđenoj zakonom kojim se uređuje obvezno zdravstveno osiguranje, na temelju svoga statusa imaju:

a) članovi obitelji civilne osobe poginule, umrle ili nestale u Domovinskom ratu dok su korisnici prava na obiteljsku invalidninu i

b) civilni invalidi iz Domovinskog rata.

(2) Osobe iz stavka 1. ovoga članka pravo na zdravstvenu zaštitu i novčane naknade iz obveznoga zdravstvenog osiguranja ostvaruju u opsegu, na način i prema uvjetima utvrđenim zakonom kojim se uređuje obvezno zdravstveno osiguranje.

ODJELJAK S
 PRAVA IZVAN STANDARDA PRAVA IZ OBVEZNOGA ZDRAVSTVENOG OSIGURANJA

Članak 59.b

(1) Hrvatski zavod za javno zdravstvo u suradnji s Ministarstvom kontinuirano prati zdravlje civilnih stradalnika iz Domovinskog rata.

(2) Programom preventivnih sistematskih pregleda braniteljsko-stradalničke populacije iz Domovinskog rata koji se donosi sukladno propisu kojim se uređuju prava hrvatskih branitelja iz Domovinskog rata odredit će se kategorije, dinamika i opseg preventivnih sistematskih pregleda za civilne stradalnike iz Domovinskog rata.

Članak 59.c

(1) Od sudjelovanja u pokriću dijela troškova zdravstvene zaštite iz obveznoga zdravstvenog osiguranja oslobađaju se:

a) članovi obitelji civilne osobe poginule, umrle ili nestale u Domovinskom ratu dok su korisnici prava na obiteljsku invalidninu i

b) civilni invalidi iz Domovinskog rata.

(2) Iznimno od stavka 1. točke a) ovoga članka, djeca civilne osobe poginule, umrle ili nestale u Domovinskom ratu oslobađaju se od sudjelovanja u pokriću dijela troškova zdravstvene zaštite iz obveznoga zdravstvenog osiguranja i nakon što im prestane pravo na obiteljsku invalidninu ili novčanu naknadu u iznosu obiteljske invalidnine odnosno ako nisu korisnici prava na obiteljsku invalidninu odnosno novčanu naknadu u iznosu obiteljske invalidnine:

a) ako su nezaposlena i ako su za vrijeme korištenja obiteljske invalidnine odnosno novčane naknade u iznosu obiteljske invalidnine ostala bez roditeljske skrbi drugog roditelja ili je nastupila smrt drugog roditelja ili

b) dok su korisnici prava iz članka 36. ovoga Zakona.

Članak 59.d

(1) Civilni invalid iz Domovinskog rata može ostvariti pravo na bolničku medicinsku rehabilitaciju u svezi s oštećenjem organizma nastalog pod okolnostima iz članka 9. ovoga Zakona ako su ispunjeni sljedeći uvjeti:

a) postoji funkcionalno oštećenje organizma nastalo pod okolnostima iz članka 9. ovoga Zakona

b) nemogućnost provođenja ambulantne rehabilitacije u specijalističko-konzilijarnoj zdravstvenoj ustanovi

c) postoji medicinska opravdanost za provođenje bolničke medicinske rehabilitacije i

d) ne postoje kontraindikacije za provođenje bolničke medicinske rehabilitacije i drugi medicinski razlozi za uskratu bolničke medicinske rehabilitacije.

(2) Pravo na bolničku medicinsku rehabilitaciju prema ovom Zakonu po istoj bolesti, ozljedi ili ranjavanju može se ostvariti svakih 12 mjeseci.

(3) Iznimno od stavka 2. ovoga članka, civilni invalidi iz Domovinskog rata I. i II. skupine oštećenja organizma mogu ostvariti pravo na bolničku medicinsku rehabilitaciju zbog iste bolesti, iste ozljede ili istog ranjavanja prema odredbama ovoga Zakona dvaput godišnje ako postoji medicinska opravdanost za provođenje bolničke medicinske rehabilitacije.

(4) Prednost pri ostvarivanju prava na bolničku medicinsku rehabilitaciju pod jednakim uvjetima imaju civilni invalidi iz Domovinskog rata od I. do IV. skupine oštećenja organizma.

Članak 59.e

(1) Civilni invalid iz Domovinskog rata može ostvariti pravo na ortopedska i druga pomagala koja nisu utvrđena kao standard prava na zdravstvenu zaštitu prema propisima o obveznom zdravstvenom osiguranju za oštećenje organizma nastalo pod okolnostima iz članka 9. ovoga Zakona.

(2) Prednost pri ostvarivanju prava iz stavka 1. ovoga članka imaju civilni invalidi iz Domovinskog rata 100 % I. skupine.

Članak 59.f

Odredbe o načinu ostvarivanja prava iz članaka 53.d i 53.e ovoga Zakona razradit će se pravilnikom koji donosi ministar, uz prethodnu suglasnost ministra nadležnog za zdravstvo.«.

Članak 19.

Članak 60. mijenja se i glasi:

»(1) Proračunska osnovica kao osnovica za utvrđivanje prava iz ovoga Zakona utvrđuje se svake godine zakonom kojim se uređuje izvršavanje državnog proračuna za tekuću godinu.

(2) Osnovice za određivanje prava iz članaka 13. i 37. ovoga Zakona određuju se svake godine odlukom Vlade Republike Hrvatske.

(3) Odluka iz stavka 2. ovoga članka donosi se jednom godišnje, najkasnije u lipnju tekuće godine za iduću godinu.

(4) Iznos osnovice za iduću godinu određen odlukom iz stavka 2. ovoga članka ne može biti niži od iznosa određenog za prethodnu godinu.«.

Članak 20.

Iza članka 61. dodaje se članak 61.a koji glasi:

»Članak 61.a

Ministar pravilnikom propisuje:

a) način obračuna i isplate novčanih primanja i drugih troškova iz nadležnosti Ministarstva po ovom Zakonu i

b) način vođenja evidencije o obavljenim isplatama, kontrolu obračuna i isplata ostvarenih prava te uvjeta za ostvarivanje prava iz ovoga Zakona.«.

Članak 21.

U članku 71. stavak 4. mijenja se i glasi:

»(4) Prvostupanjsko tijelo nadležno za rješavanje o pravu na naknadu troškova prilagodbe osobnog automobila iz članka 19. ovoga Zakona, o pravu na bolničku medicinsku rehabilitaciju iz članka 59.d ovoga Zakona i o pravu na ortopedska i druga pomagala iz članka 59.e ovoga Zakona je Ministarstvo.«.

Članak 22.

U članku 77. stavak 2. mijenja se i glasi:

»(2) Nalaz i mišljenje prvostupanjskog vijeća, kojim su utvrđene činjenice za stjecanje prava prema ovom Zakonu ili kojim je utvrđeno oštećenje organizma u vezi s okolnostima iz Domovinskog rata manje od 20 %, prije donošenja prvostupanjskog rješenja, podliježe reviziji liječničkog vijeća sastavljenog od pet liječnika specijalista (u daljnjem tekstu: revizijsko vijeće).«.

Članak 23.

U članku 83. stavku 1. iza riječi »povoljno okončan« dodaju se riječi: »ili radi ostvarivanja prava na medicinsku rehabilitaciju sukladno ovom Zakonu«.

Stavak 3. mijenja se i glasi:

»(3) Visina i način isplate prava na naknadu troška prijevoza iz ovoga članka propisat će se Pravilnikom iz članka 61.a točke a) ovoga Zakona.«.

Članak 24.

U članku 87. stavku 1. riječi: »10.000,00 do 300.000,00 kuna« zamjenjuju se riječima: »1320,00 do 39.810,00 eura«.

Na kraju točke 7. briše se veznik »i«.

Na kraju točke 8. briše se točka, te se iza točke 8. dodaje točka 9. koja glasi:

»9. vlasnici groblja (osim jedinica lokalne samouprave) ako ne daju na korištenje grobno mjesto uz podmirenje polovice predviđenog iznosa o svom trošku za umrle civilne invalide iz Domovinskog rata sukladno članku 57. stavku 4. ovoga Zakona.«.

Stavak 2. mijenja se i glasi:

»(2) Za prekršaj iz stavka 1. točke 1. i točaka 4. do 9. ovoga članka kaznit će se novčanom kaznom od 660,00 do 6630,00 eura i odgovorna osoba u pravnoj osobi.«.

U stavku 3. riječi: »10.000,00 do 50.000,00 kuna« zamjenjuju se riječima: »1320,00 do 6630,00 eura«.

Članak 25.

U članku 88. stavku 1. riječi: »5000,00 do 50.000,00 kuna« zamjenjuju se riječima: »660,00 do 6630,00 eura«.

Na kraju točke 2. briše se točka te se iza točke 2. dodaje točka 3. koja glasi:

»3. jedinici lokalne samouprave ako ne daje na korištenje grobno mjesto, uz podmirenje polovice predviđenog iznosa o svom trošku, za umrle civilne invalide iz Domovinskog rata sukladno članku 57. stavku 4. ovoga Zakona.«.

U stavku 2. riječi: »10.000,00 do 50.000,00 kuna« zamjenjuju se riječima: »1320,00 do 6630,00 eura«.

PRIJELAZNE I ZAVRŠNE ODREDBE

Članak 26.

(1) Odluku iz članka 19. ovoga Zakona za 2026. godinu Vlada Republike Hrvatske donijet će u roku od 30 dana od dana stupanja na snagu ovoga Zakona.

(2) Ministar nadležan za hrvatske branitelje pravilnike iz članaka 18. i 20. ovoga Zakona donijet će u roku od šest mjeseci od dana stupanja na snagu ovoga Zakona.

(3) Ministar nadležan za hrvatske branitelje uskladit će pravilnike iz članaka 39., 42., 44. i 57. Zakona o civilnim stradalnicima iz Domovinskog rata (»Narodne novine«, br. 84/21.) s odredbama ovoga Zakona u roku od šest mjeseci od dana stupanja na snagu ovoga Zakona.

Članak 27.

(1) Korisnicima koji su na dan stupanja na snagu ovoga Zakona korisnici prava na osobnu invalidninu, posebnog dodatka, dodatka za njegu i pomoć druge osobe, ortopedskog dodatka, obiteljske invalidnine, povećane i uvećane obiteljske invalidnine, novčane naknade u iznosu obiteljske invalidnine, novčane naknade u iznosu povećane i uvećane obiteljske invalidnine i novčane naknade za civilne stradalnike prema Zakonu o civilnim stradalnicima iz Domovinskog rata (»Narodne novine«, br. 84/21.), po službenoj dužnosti iznos prava uskladit će se s odredbama ovoga Zakona.

(2) Prevođenje iz stavka 1. ovoga članka izvršit će po službenoj dužnosti nadležno upravno tijelo županije odnosno Grada Zagreba.

(3) Korisnicima iz stavka 1. ovoga članka kojima se priznato pravo određuje u većem iznosu, pravo se priznaje od 1. siječnja 2026., a počevši s isplatom u roku od 30 dana od dana stupanja na snagu ovoga Zakona.

(4) Donošenje rješenja u vezi s prevođenjem iz stavka 1. ovoga članka izvršit će se u roku od godine dana od dana stupanja na snagu ovoga Zakona.

Članak 28.

(1) Za osobe koje su sukladno članku 9. stavku 2. Zakona o civilnim stradalnicima iz Domovinskog rata (»Narodne novine«, br. 84/21.) podnijele zahtjev za ostvarivanje statusa civilnog invalida iz Domovinskog rata, a nisu ostvarile status civilnog invalida iz Domovinskog rata po osnovi bolesti jer im je u postupku vještačenja utvrđen postotak oštećenja organizma između 20 % i 60 %, po službenoj dužnosti pokrenut će se postupak radi utvrđivanja uvjeta za priznavanje statusa civilnog invalida iz Domovinskog rata sukladno članku 2. ovoga Zakona.

(2) U postupku pokrenutom sukladno stavku 1. ovoga članka nije potrebno ponovno pribavljati nalaz i mišljenje prvostupanjskog liječničkog vijeća, već se predmet šalje na revizijsko liječničko vijeće.

Članak 29.

Postupci započeti po Zakonu o civilnim stradalnicima iz Domovinskog rata (»Narodne novine«, br. 84/21.) u povodu kojih do stupanja na snagu ovoga Zakona nije doneseno izvršno rješenje, riješit će se prema ovom Zakonu, ako je to za korisnika povoljnije.

Članak 30.

Ovaj Zakon stupa na snagu osmoga dana od dana objave u »Narodnim novinama«.

Klasa: 022-02/25-01/82
 Zagreb, 29. siječnja 2026.

HRVATSKI SABOR

Predsjednik
 Hrvatskoga sabora
 Gordan Jandroković, v. r.